b"\n_START_ARTICLE_\nBerthold Gr\xc3\xbcnfeld\n_START_SECTION_\nFra Bratislava til Oslo\n_START_PARAGRAPH_\nBerthold Gr\xc3\xbcnfeld var s\xc3\xb8nn av j\xc3\xb8diske Frederika Gr\xc3\xbcnfeld. Fra han var nyf\xc3\xb8dt bodde han hos katolske fosterforeldre._NEWLINE_Moren ble utvist til Ungarn etter en krangel med kvinnen som leide ut rommet hennes. Berthold m\xc3\xb8tte Frederika \xc3\xa9n gang som han selv kunne huske, i 1939, da han var syv \xc3\xa5r, og hun uventet dukket opp i Bratislava. Samme \xc3\xa5r ble han sendt med Nansenpass til Norge via Berlin med tog sammen med 34 andre j\xc3\xb8diske barn, ledsaget av representanter for Nansenhjelpen og Kvinneligaen for fred og frihet._NEWLINE_Gr\xc3\xbcnfeld fikk bo hos en j\xc3\xb8disk familie i Trondheim, men etter at tyskerne i 1940 okkuperte Norge ble han overf\xc3\xb8rt til det j\xc3\xb8diske barnehjemmet i Oslo. Der ble han boende inntil oktober 1942, da det ble satt i gang med arrestasjoner av j\xc3\xb8dene. Det lyktes \xc3\xa5 f\xc3\xa5 Berthold og de andre barna p\xc3\xa5 barnehjemmet over til Sverige hvor de ble boende fram til frigj\xc3\xb8ringen i 1945. Deretter kom han igjen til det j\xc3\xb8diske barnehjemmet i Oslo. Denne hendelsen var utgangspunktet for den norske filmen I slik en natt fra 1958. I 2015 hadde hans datter, filmskaperen Nina Gr\xc3\xbcnfeld, premiere med dokumentarfilmen Ninas barn, som ogs\xc3\xa5 forteller historien om hvordan barna p\xc3\xa5 det j\xc3\xb8diske barnehjemmet ble reddet i 1942. Som voksen oppkalte Berthold Gr\xc3\xbcnfeld datteren etter bestyreren p\xc3\xa5 det j\xc3\xb8diske barnehjemmet, barnepsykologen Nina Meyer Hasvoll._NEWLINE_Det j\xc3\xb8diske samfunnet bestemte seg for \xc3\xa5 p\xc3\xa5ta seg kostnadene med hans utdanning.\n_START_SECTION_\nLege, sexolog, sosialmedisiner, rettspsykiater\n_START_PARAGRAPH_\nBerthold Gr\xc3\xbcnfeld ble utdannet lege i 1960, ble dr.med. i 1973 og ble spesialist i psykiatri. Han ble i 1967 ansatt som vitenskapelig assistent ved det dav\xc3\xa6rende Institutt for sosialmedisin ved\xc2\xa0Universitetet i Oslo, som var hans hovedarbeidsplass til han gikk av med pensjon. Han ble etter kort tid forfremmet til amanuensis og deretter til f\xc3\xb8rsteamanuensis i 1973. Han ble professor i 1993. Han har ogs\xc3\xa5 v\xc3\xa6rt spesiallege i samlivsproblemer og sexologi ved Oslo Helser\xc3\xa5d._NEWLINE_Fra 1992 til 2003 virket han fast som rettspsykiater, men ogs\xc3\xa5 etter dette ble Gr\xc3\xbcnfelds ekspertise innhentet._NEWLINE_Gr\xc3\xbcnfeld var gjennom flere \xc3\xa5r medlem av Utvalget for lisenssaker og utenlandsmedisinere.\n_START_SECTION_\nSelvbestemt abort, eutanasi\n_START_PARAGRAPH_\nGr\xc3\xbcnfelds doktoravhandling handlet om kvinner og abort i Norge og ble utgitt i januar 1973 (Legal abort i Norge: Legalt svangerskapsavbrudd i Norge i tidsrommet 1965-1971). Den fikk stor betydning for gjennombruddet av den nye norske lovgivningen om selvbestemt abort som s\xc3\xa5 dagens lys da \xc2\xababortloven\xc2\xbb av 1975 ble endret i 1978. _NEWLINE_Han var ogs\xc3\xa5 styremedlem i Foreningen Retten til en verdig d\xc3\xb8d som arbeider for aktiv d\xc3\xb8dshjelp.\n_START_SECTION_\nAnnet samfunnsengasjement\n_START_PARAGRAPH_\nGr\xc3\xbcnfeld hadde et omfattende vitenskapelig forfatterskap og hadde ogs\xc3\xa5 egne spalter i flere aviser. Han engasjerte seg blant annet i debatten om fremmedfrykt og vakte oppsikt da han fremla en genetisk hypotese om fremmedfrykt. Han dr\xc3\xb8ftet ogs\xc3\xa5 antisemittismen i samtiden og fryktet at forst\xc3\xa5elig motstand mot israelsk politikk overfor palestinerne og en sammenkobling av president Bush' midt\xc3\xb8stenpolitikk og Israel, n\xc3\xb8rte opp om europeisk antisemittisme. Han mente videre at europeeres d\xc3\xa5rlige samvittighet for holocaust, paradoksalt nok bidro til \xc3\xb8kt antisemittisme.\n_START_SECTION_\nPrivat\n_START_PARAGRAPH_\nBerthold Gr\xc3\xbcnfeld m\xc3\xb8tte sin kone Gunhild Gr\xc3\xbcnfeld i Juristforeningen i 1960. De fikk tre barn. Datteren Nina Gr\xc3\xbcnfeld laget i 2005 en film om farens opphav, der det kom frem at Gr\xc3\xbcnfelds mor en tid hadde arbeidet som prostituert og at hun ble deportert til d\xc3\xb8dsleiren Sobib\xc3\xb3r under nazistenes j\xc3\xb8deforf\xc3\xb8lgelser den 20. april 1942 i den tyskokkuperte del av Polen."